Sähkölaskussa oudolta näyttävä ”tuplaverotus” ei ole virhe.

Sähköveroon sisältyy Suomessa arvonlisävero. KUVAKAAPPAUS SÄHKÖLASKUSTA

Suomessa jopa verosta joutuu joskus maksamaan veroa. Tämä on tilanne ainakin sähköveron ja polttoaineveron kohdalla, joista kuluttaja maksaa 24 prosentin arvonlisäveron.

Sähköyhtiö Carunan asiakas otti Iltalehteen tällä viikolla yhteyttä ihmetellen, voiko kyseessä olla virhe.

- Siirtolaskuja katsellessani olen aina ihmetellyt siirtolaskuun sisältyvää sähköveroa ja sähköverosta maksettavaa 24 prosentin arvonlisäveroa. Ei ole ihme että sähkönsiirto maksaa paljon enemmän kuin itse sähkö. Todella outoa, että verosta maksetaan vielä arvonlisäveroa, mies sanoo.

Kyseessä ei ole virhe tai yksittäisen sähköyhtiön käytäntö, vaan asiasta on säädetty vuoden 1996 laissa sähkön ja eräiden polttoaineiden valmisteverosta, jossa sähköverkon haltijalle määrättiin verovelvollisuus kulutukseen siirtyneestä energiamäärästä.

- Silloin tällöin asiakaspalveluumme soitetaan ja ihmetellään asiaa. Kyseessä on laissa määrätty velvoite kaikille sähkönsiirtoyhtiöille. Veloitamme laskun yhteydessä sähköveron, johon lisätään arvonlisävero, eli veroa verolle, vahvistaa Carunan asiakkuusjohtaja Katriina Kalavainen Iltalehdelle.

Sähkön vero koostuu lain mukaan energiaverosta ja huoltovarmuusmaksusta, joista kuluttajan on maksettava arvonlisäveroa.

- Lainsäädännössä katsotaan, että sähkövero on arvonlisäveron alainen palvelu, Kalavainen sanoo.